text: помощ с цел улесняване нейното оказване;д) насърчава нечленуващи страни да присъстват на срещите на Страните като наблюдатели и да действат в съответствие с постановките на този протокол;е) предоставя, по целесъобразност, информацията и заявките по букви в) и г) на нечленуващи наблюдатели;ж) изпълнява такива други функции за постигане целите на този протокол, каквито Страните счетат за нужно да му възложат.Член 13Финансови условия1. Средствата, необходими за функционирането на този протокол, включително и на Секретариата към него, ще се набавят единствено от вноските на Страните.2. На своята първа среща Страните ще приемат с консенсус финансовите условия по този протокол.Член 14Връзка на този протокол с КонвенциятаКлаузите на Конвенцията, отнасящи се до нейните протоколи, са валидни и за този протокол, ако няма специално указание за противното.Член 15ПодписванеТози протокол ще бъде предоставен за подписване от държавни и регионални организации за икономическо интегриране в Монреал на 16 септември 1987 г., Отава от 17 септември 1987 г. до 16 януари 1988 г. и в главната квартира на Обединените нации в Ню Йорк от 17 януари 1988 г. до 15 септември 1988 г.Член 16Влизане в сила1. Протоколът влиза в сила на 1 януари 1989 г. при условие че най-малко единадесет документа за ратифициране, приемане и одобрение на протокола или акт за придържане към условията са били депозирани от държавни или регионални организации за икономическо интегриране, представляващи най-малко две трети от изчисленото за 1986 г. потребление на контролирани вещества, и ако условията, посочени в параграф 1 от член 17 на Конвенцията, са били изпълнени. В случай, че тези условия не са били изпълнени към тази дата, протоколът влиза в сила на деветдесетия ден от датата, на която условията бъдат изпълнени.2. Съобразно параграф 1 документ, депозиран от регионална организация за икономическо интегриране, няма да се счита за допълнителен към документите, депозирани от Страни членки на такава организация.3. След влизането на протокола в сила всяка държавна или регионална организация за икономическо интегриране става Страна по него на деветдесетия ден от датата на депозиране на документа за ратифициране, приемане, одобрение или придържане.Член 17Присъединяване на страни след влизане в силаПо силата на член 5 всяка държавна или регионална организация за икономическа интеграция, станала Страна по протокола след влизането му в сила, трябва да изпълни пълния набор от задължения по член 2, а също така и по член 4, които държавните и регионалните организации за икономическо интегриране са поели, ставайки Страни по протокола от датата на влизането му в сила.Член 18Предварително ангажиране на мястоВ този протокол не се правят резервации.Член 19ОттеглянеИ в този протокол ще се прилагат условията за оттегляне, предвидени в член 19 на Конвенцията, освен случаите, касаещи Страните по параграф 1 от член 5. Всяка страна може да се оттегли от протокола след изпращане на писмено уведомление до деловодството по всяко време след изтичане на четиригодишния период от датата, на която е поела отговорностите по член 2, параграфи 1—4. Оттеглянето става действително една година след получаване на уведомлението в деловодството или на такава по-късна дата, каквато изрично е спомената в писмото за напускане.Член 20Автентични текстовеОригиналът на този протокол и еднакво автентичните текстове на


text: арабски, китайски, английски, френски, руски и испански език ще бъдат депозирани при Генералния секретар на Обединените нации.В свидетелство на подписването на този протокол от долуподписаните, надлежно упълномощени за това лица.Подписан в Монреал на шестнадесети септември хиляда деветстотин осемдесет и седма година.--------------------------------------------------19870916Приложение АКОНТРОЛИРАНИ ВЕЩЕСТВАГрупа | Вещество | Озоноразрушаващ потенциал [1] |Група I | CFCl3 | (CFC-11) | 1,0 |CF2Cl2 | (CFC-12) | 1,0 |C2F3Cl3 | (CFC-113) | 0,8 |C2F4Cl2 | (CFC-114) | 1,0 |C2F5Cl | (CFC-115) | 0,6 |Група II | CF2BrCl | (халон-1211) | 3,0 |CF3Br | (халон-1301) | 10,0 |C2F4Br2 | (халон-2402) | (трябва се определи) |[1] Посочените озоноразрушаващи потенциали са изчислени въз основа на наличните научни познания и ще бъдат периодично преразглеждани и коригирани.--------------------------------------------------19870916ПРИЛОЖЕНИЕ IIДекларация на Европейската икономическа общност в съответствие с член 13, параграф 3 от Виенската конвенция за опазване на озоновия слой, отнасяща се до степента на нейните правомощия по отношение на въпросите, обхванати от Конвенцията и от Монреалския протокол за веществата, които нарушават озоновия слойВ съответствие със съответните членове от Договора за ЕИО, Общността е компетентна да предприема действия, отнасящи се до съхраняването, опазването и подобряването на качеството на околната среда.Общността е упражнила компетенциите си в областта, обхваната от Виенската конвенция и Монреалския протокол с приемането на Решение 80/372/ЕИО на Съвета от 26 март 1980 г. относно хлорофлуоровъглеродите в околната среда [1], Решение 82/795/ЕИО на Съвета от 15 ноември 1982 г. относно консолидирането на предпазни мерки, отнасящи се до хлорофлуоровъглеродите в околната среда [2] и Регламент (ЕИО) No 3322/88 на Съвета на 14 октомври 1988 г. относно някои хлорофлуоровъглеродите и халони, които разрушават озоновия слой [3]. Общността и в бъдеще може да упражнява компетенциите си чрез приемането на допълнително законодателство в тази област.В областта на изследването на околната среда, както е упоменато в Конвенцията, Общността има определени компетенции по силата на Решение 86/234/ЕИО на Съвета от 10 юни 1986 г., с което се приемат многогодишни програми за научноизследователска и развойна дейност в областта на околната среда (1986—1990 г.).[1] ОВ L 90, 3.4.1980 г., стр. 45.[2] ОВ L 329, 25.11.1982 г., стр. 29.[3] ОВ L 297, 31.10.1988 г., стр. 1.--------------------------------------------------

type: contracts

jurisdiction: EU


text:
 Важна правна забележка
 |
 22007A1217(06)
 Протокол за определяне на възможностите за риболов и финансовите средства, предвидени в Споразумението за партньорство в областта на рибарството между Европейската общност и Република Мозамбик относно риболова в крайбрежните води на Мозамбик, за периода от 1 януари 2007 г. до 31 декември 2011 г.
 Официален вестник n° L 331 , 17/12/2007 стр. 0039 - 0054
 20071122Протоколза определяне на възможностите за риболов и финансовите средства, предвидени в Споразумението за партньорство в областта на рибарството между Европейската общност и Република Мозамбик относно риболова в крайбрежните води на Мозамбик, за периода от 1 януари 2007 г. до 31 декември 2011 г.Член 1Срок на прилагане и възможности за риболов1. За период от пет години, считано от 1 януари 2007 г., предоставените по член 5 от споразумението възможности за риболов са следните:далекомигриращи видове (изброените в приложение 1 към Конвенцията на Организацията на обединените нации от 1982 г. видове):- сейнери за риболов на риба тон с дълбоко замразяване: 44 риболовни кораба,- съдове за риболов с въже майка на повърхността: 45 риболовни кораба.2. Параграф 1 се прилага при спазване на членове 4 и 5 от настоящия протокол.3. Плаващи под флага на държава-членка на Европейската общност кораби могат да извършват риболов в риболовната зона на Мозамбик само ако притежават лиценз за риболов, издаден съгласно настоящия протокол и в съответствие с условията на приложението му.Член 2Финансови средства — начини за плащане1. Посочените в член 7 от споразумението финансови средства включват за посочения в член 1 период годишна сума от 650000 EUR, която съответства на референтен тонаж от 10000 тона годишно, и специална сума в размер на 250000 EUR на година за подкрепа и изпълнение на отрасловата политика на Мозамбик в областта на рибарството. Тази специална сума е неразделна част от посочения в член 7 от споразумението общ финансов пакет.2. Параграф 1 се прилага при спазване на членове 4, 5, 6 и 7 от настоящия протокол.3. Общността заплаща общата сума по параграф 1, а именно 900000 EUR, ежегодно през периода на прилагане на настоящия протокол.4. Ако общият размер на улова от страна на корабите на Общността в риболовната зона на Мозамбик надвиши референтния тонаж, размерът на годишните финансови средства се увеличава с 65 EUR за всеки допълнителен тон улов. Общата годишна сума, която заплаща Общността, няма да бъде обаче по-голяма от удвоения размер на сумата, съответстваща на референтния тонаж (1300000 EUR). Когато уловът от страна на кораби на Общността надвиши количеството, съответстващо на удвоената обща годишна сума, дължимата сума за превишаващото този лимит количество улов се заплаща на следващата година.5. Плащането на посочените в параграф 1 финансови средства се извършва не по-късно от 31 октомври 2007 г. за първата година и не по-късно от 15 януари 2008 г., 2009 г., 2010 г. и 2011 г. — за следващите години.6. При спазване на член 7 органите властите на Мозамбик разполагат с правото за вземане на решения относно използването на финансовите средства.7. Финансовите средства се изплащат по сметка на Министерството на финансите, открита към посочена от властите на Мозамбик финансова институция.Член 3Сътрудничество за отговорен риболов —


text: научно сътрудничество1. Страните по настоящия протокол се задължават да насърчават отговорния риболов във водите на Мозамбик.2. По време на обхванатия от настоящия протокол период Общността и органите на Мозамбик следят за състоянието на ресурсите в риболовната зона на Мозамбик.3. Считано от датата на влизане в сила на настоящия протокол, страните уточняват по взаимно съгласие параметрите за научно консултиране, предвидено от член 4, параграф 2 от споразумението, с оглед подготовка на работата на посочения в член 9 от споразумението съвместен комитет.Член 4Преглед на възможностите за риболов по взаимно съгласие1. Посочените в член 1 възможности за риболов могат да бъдат увеличени по взаимно съгласие, при условие че изводите на посочената в член 3, параграф 4 научна среща потвърдят, че това увеличение няма да окаже отрицателно влияние върху устойчивото управление на ресурсите на Мозамбик. В такъв случай посочените в член 2, параграф 1, финансови средства се увеличават пропорционално, на принципа pro rata temporis. Общият размер на финансовите средства няма да превишава обаче удвоения размер на посочената в член 2, параграф 1 сума. Когато уловът от страна на кораби на Общността превишава два пъти 10000 тона, т.е. 20000 тона, дължимата сума за количеството, което надвишава референтния тонаж, се заплаща на следващата година.2. И обратното, ако страните се договорят за приемане на намаление на предвидените в член 1 възможности за риболов, финансовите средства се намаляват пропорционално, на принципа pro rata temporis.3. Разпределението на възможностите за риболов между различните категории кораби може също да бъде преразгледано по взаимно съгласие и след консултации между страните, при условие че всички промени са в съответствие с препоръките на посочената в член 3 научна среща, относно управлението на ресурсите, които има вероятност да бъдат засегнати от такова преразпределение. Страните се договорят за съответно коригиране на финансовите средства, когато това се налага от преразпределението на възможностите за риболов.Член 5Нови възможности за риболов1. Ако корабите на Общността проявяват интерес към риболовни дейности, които не са посочени в член 1, страните се консултират помежду си преди да бъде дадено каквото и да е разрешение за целта от органите на Мозамбик. Където е целесъобразно, страните се договарят относно условията, приложими по отношение на тези нови възможности за риболов и, ако е необходимо, изменят настоящия протокол и приложението му.2. Страните насърчават проучвателния риболов във водите на Мозамбик. В тази връзка, при искане от една от тях, страните се консултират помежду си, за да определят за всеки отделен случай условията и останалите параметри за тези риболовни дейности.Двете страни провеждат проучвателен риболов в съответствие с приетите по взаимно съгласие параметри и с административните разпоредби в тази връзка. Разрешенията за проучвателен риболов могат да бъдат договорени за максимален период от шест месеца.Когато страните достигнат до заключението, че проучвателният риболов е довел до положителни резултати, правителството на Мозамбик може да предостави нови възможности за риболов на други видове риба до изтичането на срока на протокола. Посочените в член 2, параграф 1 финансови средства ще бъдат съответно увеличени.Член 6Спиране при настъпване на сериозни обстоятелства1. Когато различни от природни явления сериозни обстоятелства възпрепятстват риболова във водите на Мозамбик, Европейската общност може


text: да спре изплащането на финансовите средства по член 2, параграф 1. Решението за спиране се взема след консултации между страните в срок от два месеца, считано от искането на една от страните, и при условие че Общността е изплатила изцяло дължимите суми към момента на спирането.2. Плащането на финансовите средства се подновява веднага щом страните установят, по взаимно съгласие след консултации, че възпрепятстващите риболовните дейности обстоятелства вече не съществуват и/или че условията позволяват възобновяване на риболовните дейности.3. В края на спирането страните се споразумяват относно условията, при които корабите на Общността могат да възобновят риболова.Член 7Насърчаване на отговорния риболов във водите на Мозамбик1. Целият размер на посочените в член 2 финансови средства се използва за подпомагане на изпълнението на отрасловата политика по рибарство, изготвена от правителството на Мозамбик.Мозамбик е отговорен за управлението на съответните средства въз основа на определени по взаимно съгласие цели от страните и в съответствие с годишната и многогодишната програма.2. С оглед прилагането на параграф 1, веднага след влизането в сила на настоящия протокол и не по-късно от три месеца след тази дата, Общността и Мозамбик постигат съгласие в рамките на предвидения в член 9 от споразумението съвместен комитет за многогодишна отраслова програма и за подробни правила за прилагането ѝ, обхващащи по-конкретно:а) годишни и многогодишни насоки за използване на посочената в параграф 1 част от финансовите средства и конкретните суми за инициативите, които трябва да бъдат осъществени през 2007 г.;б) годишните и многогодишните цели, които трябва да бъдат изпълнени, с оглед насърчаване на отговорния риболов и устойчивото рибарство, като се вземат под внимание приоритетите, определени от Мозамбик в рамките на националната му политиката в областта на рибарството и в други политики, свързани или оказващи въздействие върху въвеждането на отговорен риболов и устойчиво рибарство, по-специално — подобряване на санитарните условия за производство на рибни продукти и увеличаване на възможностите за мониторинг от страна на органите на Мозамбик;в) критерии и процедури за оценка на резултатите, които се постигат всяка година.3. Всяко предлагано изменение на многогодишната отраслова програма или във връзка с използването на конкретните суми за инициативи, които трябва да бъдат осъществени през 2007 г., трябва да бъде одобрено и от двете страни в рамките на съвместния комитет.4. Всяка година Мозамбик заделя част, отговаряща на посочения в параграф 1 процент, с оглед изпълнение на многогодишната програма. За първата година от прилагането на протокола тази заделена сума трябва да бъде съобщена на Общността при одобряването на многогодишната отраслова програма в рамките на съвместния комитет. За всяка следваща година на прилагане на протокола Мозамбик уведомява Общността за заделената сума не по-късно от 1 септември на предходната година.5. Когато годишната оценка за напредъка, постигнат при изпълнението на многогодишната отраслова програма, дава основания за това, Европейската общност може да формулира искане за корекция на посочените в член 2, параграф 1 от настоящия протокол финансови средства, с оглед привеждане на сумата на заделяните за изпълнение на програмата финансови ресурси в съответствие с наблюдаваните резултати.Член 8Спорове — спиране на прилагането на протокола1. Всеки спор между страните относно тълкуването на настоящия протокол или относно неговото прилагане


text: е предмет на консултации между страните в рамките на предвидения в член 9 от споразумението съвместен комитет, ако е необходимо — на извънредно заседание, с оглед постигане на приятелско споразумение.2. Когато не се достигне до посоченото в параграф 1 приятелско споразумение и без да се засяга член 9, прилагането на протокола може да бъде спряно по инициатива на една от страните, ако спорът между последните е сериозен.3. При спирането на прилагането на протокола е необходимо заинтересованата страна да нотифицира своето намерение в писмена форма най-малко три месеца преди датата на влизане в сила на спирането.4. При спиране страните продължават да се консултират с оглед уреждане на спора с приятелско споразумение. Когато бъде постигнато такова споразумение, прилагането на настоящия протокол се възобновява и размерът на финансовите средства се намалява пропорционално, на принципа pro rata temporis, в зависимост от периода, през който прилагането на настоящия протокол е било спряно.Член 9Спиране на прилагането на протокола при неплащанеПри спазване на разпоредбите на член 6, ако Общността не извърши предвидените в член 2 плащания, прилагането на настоящия протокол може да бъде спряно при следните условия:а) ако не е извършено плащане в срока, посочен в член 2, параграф 5 от настоящия протокол, компетентните органи на Мозамбик нотифицират липсата на плащане на Европейската комисия. Последната провежда необходимите проверки и, където е необходимо, извършва плащането в рамките на максимален срок от 60 работни дни от датата на получаване на нотификацията;б) aко липсата на плащане се потвърди или не бъде разумно обоснована в срока по буква а), компетентните органи на Мозамбик имат правото да спрат прилагането на протокола. Те незабавно информират Европейската комисия за подобно действие;в) прилагането на протокола се възобновява веднага след като бъде извършено съответното плащане.Член 10Национално законодателствоБез да се засягат разпоредбите на споразумението, както и на настоящия протокол, приложението и допълненията към него, дейността на корабите на Общността, осъществявана в рамките на протокола, приложението и допълненията към него, се урежда от приложимите разпоредби на законодателството в Мозамбик.Член 11ОтмянаПриложението към Споразумението за рибарство между Европейската общност и правителството на Република Мозамбик относно риболова в крайбрежните води на Мозамбик се отменя и се заменя с приложението към настоящия протокол.Член 12Влизане в сила1. Настоящият протокол, заедно с приложението към него, влиза в сила на датата, на която страните си нотифицират приключването на необходимите за целта процедури.2. Протоколът, приложението и допълненията към него се прилагат от 1 януари 2007 г.--------------------------------------------------20071122ПРИЛОЖЕНИЕУСЛОВИЯ, УРЕЖДАЩИ ДЕЙНОСТТА НА КОРАБИТЕ НА ОБЩНОСТТА В РИБОЛОВНАТА ЗОНА НА МОЗАМБИКГЛАВА IЗаявления и издаване на лицензи за риболовРАЗДЕЛ 1Издаване на лицензи1. Само отговарящи на изискванията кораби могат да получат лиценз за риболов в риболовната зона на Мозамбик в рамките на Протокола, за определяне на възможностите за риболов и финансовите средства, предвидени в Споразумението за партньорство в областта на рибарството между Европейската общност и Република Мозамбик, за периода от 1 януари 2007 г. до 31 декември 2011 г.2. За да отговаря на изискванията един кораб, нито на собственика, нито на капитана или на самия кораб не трябва да им е забранено да извършват риболов във водите на Мозамбик. Те трябва да


text: са изправни по отношение на отговарящите за управлението на риболова в Мозамбик административни органи, като трябва да са изпълнили всички предходни задължения, произтичащи от риболовната им дейност във водите на Мозамбик по сключени с Общността споразумения в областта на рибарството.3. Корабите на Общността, които подават заявление за лиценз за риболов, могат да бъдат представлявани от лице, което пребивава в Мозамбик. Името и адресът на представителя се посочват в заявлението за лиценз за риболов.4. Компетентните органи на Общността представят пред министерството, което отговаря за рибарството в Мозамбик, заявление за всеки кораб, желаещ да извършва риболов по споразумението, най-малко 15 дни преди началната дата на срока на валидност, за който се кандидатства.5. Заявленията се представят пред отговорното за рибарството министерство в съответствие с образеца в допълнение 1.6. Всички заявления за издаване на лиценз за риболов се придружават от следните документи:- документ, доказващ плащането на таксата за периода на валидност на лиценза,- ако става въпрос за първо заявление по протокола — актуална цветна снимка на единия борд на кораба, отразяваща неговото състояние към дадения момент; снимката трябва да бъде с минимални размери от 15 cm на 10 cm,- разрещително за плаване на кораба, удостоверяващо неговата годност за плаване,- удостоверение за регистрация на кораба,- удостоверение за съответствие на кораба със санитарните норми, което е издадено от компетентните органи на Общността.7. Таксата се заплаща по определена от органите на Мозамбик сметка в съответствие с член 2, параграф 7 от протокола.8. Тя включва всички национални и местни такси, с изключение на пристанищни такси, такси за претоварване и за обслужване.9. Лицензите за риболов за всички кораби се издават на корабособствениците или техните представители чрез Делегацията на Европейската комисия в Мозамбик в срок от 15 дни от получаването на всички посочени в точка 6 документи от отговарящото за рибарството в Мозамбик министерство. Веднага след издаване на лиценза за риболов органите на Мозамбик изпращат копие от него на корабособственика или представителя му по подходящ начин (факс, електронна поща или др.). Копието от лиценза за риболов се съхранява на борда на кораба като доказателство за наличието на разрешение за извършване на риболов по споразумението. Натоварените с осъществяване на контрол органи незабавно се информират за издаването на лиценза за риболов.10. Ако при подписване на лиценза за риболов Делегацията на Европейската комисия не работи, той може да бъде предаден на представителя на кораба, като се изпрати копие до Делегацията.11. Лицензите се издават за определен кораб и не могат да бъдат прехвърляни. По искане на Европейската общност и където бъде доказано наличието на изключителни обстоятелства лицензът за риболов за определен кораб може да бъде заменен с нов лиценз за риболов за друг кораб от същата категория като първия, без да е дължима допълнителна такса. В такъв случай при изчисляването на нивата на улова за целите на определяне на евентуално допълнително плащане се взема предвид сборът от общия улов и на двата кораба.12. Собственикът на първия кораб или негов представител връща стария лиценз за риболов на отговорното за рибарството министерство в Мозамбик чрез Делегацията на Европейската комисия.13. Датата на влизане в сила на новия


text: лиценз е съответно тази, която е посочена в него. Делегацията на Европейската комисия в Мозамбик се информира за прехвърлянето на лиценза за риболов.14. Лицензът за риболов трябва да се съхранява на борда на кораба във всеки един момент, без да се засягат разпоредбите на глава VIII, точка 2 от настоящото приложение.РАЗДЕЛ 2Условия на лиценза — такси и авансови плащания1. Лицензите за риболов са валидни за срок не по-дълъг от една година, от 1 януари до 31 декември най-късно. Те могат да бъдат подновявани.2. Таксата е 35 EUR за тон улов в риболовната зона на Мозамбик.3. Лицензите се издават веднага след като се платят на компетентните национални органи следните фиксирани суми:- 4200 EUR за всеки сейнер за риболов на риба тон, равняващи се на таксите, дължими за 120 тона далекомигриращи и приравнени към тях видове, уловени в рамките на една година,- 3500 EUR за всеки съд за риболов с въже майка на повърхността с по-голям от 250 тона брутен тонаж, равняващи се на таксите, които се дължат за 100 тона далекомигриращи и приравнени към тях видове, уловени в рамките на една година,- 1680 EUR за всеки съд за риболов с въже майка на повърхността с по-малък от 250 тона брутен тонаж, равняващи се на таксите, които се дължат за 48 тона далекомигриращи и приравнени към тях видове, уловени в рамките на една година;4. Окончателният отчет за дължимите за година n такси се изготвя от Европейската комисия най-късно до 31 юли на годината n + 1 въз основа на декларациите за улова, подадени от всеки корабособственик и потвърдени от научните институти, отговарящи за проверяването на данните за улова в държавите-членки, като например IRD (Institut de recherche pour le développement), IEO (Instituto Español de Oceanografía), IPIMAR (Instituto Português de Investigação Marítima), чрез Делегацията на Европейската комисия.5. Отчетът се изпраща както на отговарящото за рибарството министерство в Мозамбик, така и на корабособствениците.6. Допълнителни плащания се извършват от корабособствениците на съответните компетентни национални органи в Мозамбик до 30 август от следващата година по банковата сметка, която е посочена в раздел 1, точка 7 от настоящата глава.7. Ако сумата по окончателния протокол обаче е по-ниска от авансово платената сума, посочена в точка 3 от настоящия раздел, разликата не се възстановява на корабособственика.ГЛАВА IIРиболовни зониКорабите на Общността могат да извършват риболов само в зоната извън 12 морски мили от изходните линии в съответствие с определената в допълнение 4 риболовна зона.ГЛАВА IIIМерки за докладване на улова1. За целите на настоящото приложение времетраенето на един рейс на кораб на Общността се определя, както следва:- периодът между момента на влизане и напускане на риболовната зона на Мозамбик, или- периодът между влизането в риболовната зона на Мозамбик и претоварването в пристанище и/или разтоварването на суша в Мозамбик.2. Всички кораби, на които е разрешено да извършват риболов във водите на Мозамбик по споразумението, са длъжни да съобщават улова си на отговарящото за рибарството в Мозамбик министерство, така че последното да може да проверява количеството улов, което ще бъде потвърдено от компетентните научни институти в съответствие с процедурата, посочена в глава I, раздел


text: 2, точка 4 от настоящото приложение. Уловът се съобщава, както следва:2.1. в рамките на едногодишния период на валидност на лиценза по смисъла на глава I, раздел 2, точка 1 от настоящото приложение декларациите посочват количеството на улова на кораба при всеки рейс. Оригиналът на декларацията се предава на материален носител на отговарящото за рибарството министерство в Мозамбик в рамките на 30 дни след края на последния рейс за периода. В същото време копие от него се изпраща по факс или електронна поща на държавата-членка под чийто флаг плава корабът и на отговарящото за рибарството в Мозамбик министерство;2.2. корабите декларират улова си чрез предвидения за целта в бордовия дневник формуляр, чийто образец е даден в допълнение 2. Изразът "Извън риболовната зона на Мозамбик" се записва в бордовия дневник за периодите, през които корабът не е бил в риболовната зона на Мозамбик;2.3. формулярите се попълват четливо с печатни букви и се подписват от капитана на кораба или от негов законен представител.3. Когато не се спазват предвидените в настоящата глава разпоредби, правителството на Мозамбик си запазва правото да спре действието на лиценза на съответния кораб до приключването на формалностите и да наложи санкцията, предвидена в действащото законодателство на Мозамбик. Европейската комисия и държавата-членка, под чийто флаг плава корабът, се информират за това.ГЛАВА IVПретоварване и разтоварване на сушаСтраните си сътрудничат с оглед подобряване на възможностите за претоварване и разтоварване на суша в пристанищата в Мозамбик.ГЛАВА VНаемане на моряци1. В рамките на сезона за риболов на риба тон в риболовната зона на Мозамбик корабособствениците се задължават да наемат най-малко 20 % от моряците си с произход от АКТБ, като при възможност поне 40 % от последните са от Мозамбик.2. Корабособствениците се стремят да наемат допълнително моряци с произход от АКТБ.3. Декларацията на Международната организация на труда (МОТ) за основните принципи и права на труд се прилага по право за моряците, наети на кораби на Общността. Това се отнася, по-специално, за свободата на сдружаване и ефективното признаване на правото на колективно договаряне и премахване на дискриминацията в областта на заетостта и упражняването на професията.4. Трудовите договори на моряците от Мозамбик се изготвят в съответствие с точка 1 от настоящата глава между представителя(ите) на корабособствениците и моряците и/или техните представители или професионални съюзи. Копие от договора се предоставя на подписалите го страни. Тези договори гарантират на моряците възможността да се ползват от приложимия за тях режим на социална сигурност, включително застраховка "Живот" и застраховка за болест и злополука.5. Заплатите на моряците се плащат от корабособствениците. Те се договорят по взаимно съгласие между корабособствениците или техните представители и властите на съответната страна от АКТБ преди издаването на лицензите за риболов. Условията на заплащане на моряците от Мозамбик не могат да бъдат по-лоши от тези, прилагани за екипажи от Мозамбик, и при никакви обстоятелства няма да бъдат под стандартите на МОТ.ГЛАВА VIТехнически меркиКорабите спазват мерките и препоръките, които са приети или ще бъдат приети от регионалните риболовни организации, на които страните по настоящия протокол са членове, относно методите за риболов, техните технически спецификации и други приложими към риболовната им


text: дейност технически мерки.ГЛАВА VIIНаблюдатели1. Корабите, на които съгласно споразумението е разрешено да извършват риболов във водите на Мозамбик, вземат на борда си наблюдатели, назначени от IOTC (Комисията за риба тон в Индийския океан), след като уведомят за това органите на Мозамбик.2. Условията, при които наблюдателите се вземат на борда, се договарят между корабособствениците или техните представители и компетентните органи.3. В края на периода на наблюдението и преди да напуснат кораба наблюдателят изготвя доклад със заключенията си, който се изпраща на компетентните органи, с копие до органите, отговарящи за управлението на рибарството в Мозамбик, и до капитана на кораба.ГЛАВА VIIIМониторинг1. Влизане и излизане от зоната1.1. Корабите на Общността нотифицират най-малко 3 часа по-рано компетентните органи на Мозамбик, отговорни за мониторинга върху риболова, за намерението си да влязат или напуснат риболовната зона на Мозамбик и декларират общото количество улов и видове риба на борда.1.2. Когато се нотифицира напускането на даден кораб, се съобщава също така и неговата позиция. Тази информация се предава за предпочитане по факса, или за кораби, които не са оборудвани с факс, по радиото или по електронната поща.1.3. Кораби, които извършват риболов, без да са нотифицирали влизането си или са напуснали, а не са нотифицирали органите, отговарящи за управлението на рибарството в Мозамбик, се считат за кораби, които нарушават закона.1.4. Номерата на факса и телефона и адреса на електронната поща се съобщават на корабите при издаването на лиценза за риболов.2. Процедури за проверка2.1. Органите на Мозамбик могат да оправомощят служител да инспектира риболовните дейности на борда.2.2. Капитанът на кораба предоставя наличните средства за комуникация на служителя, осъществяващ мониторинга, позволява достъпа до различните части на кораба и събирането на доказателства.2.3. Капитанът на кораба осигурява храна, условия за пренощуване и медицинско обслужване при същите условия, както за офицерите на кораба.2.4. Длъжностните лица не остават на борда по-дълго, отколкото е необходимо за изпълнението на задълженията им.2.5. След като инспекцията е завършена, служителят изготвя доклад, от който дава копие на капитана на кораба.3. Сателитно наблюдение3.1. Всички кораби на Общността, които извършват риболов по настоящото споразумение, се наблюдават със сателит в съответствие с допълнение 3 (Протокол VMS).4. Проверка на кораб4.1. Компетентните органи на Мозамбик информират държавата, под чийто флаг плава корабът, и Европейската комисия, в срок до 24 часа, за всички проверки и санкциите, наложени на кораби на Общността в риболовната зона на Мозамбик.4.2. При проверка на кораб последният може да бъде незабавно освободен при отправено за целта искане, ако в срок от 72 часа капитанът на кораба или собственикът му платят гаранция, чийто размер следва да се установи въз основа на приложимото законодателство на Мозамбик.4.3. В случаите на производство във връзка с нарушение съответната нотификация се изпраща на Делегацията на Европейската комисия, държавата, под чийто флаг плава корабът, и собственика на кораба с кратък доклад относно обстоятелствата и причините, довели до проверката.5. Известие5.1. Капитанът на кораба подписва изготвеното за компетентния орган в Мозамбик известие.5.2. Подписването не засяга правата на капитана нито средствата за защита, които може да използва във връзка с нарушението; ако капитанът откаже да подпише документа, той посочва причините за това


text: в писмена форма и инспекторът отбелязва "Отказ за подпис" върху документа.5.3. Ако нарушението се счита за сериозно в законодателството на Мозамбик, капитанът отвежда кораба до пристанището, което е посочено от органите на Мозамбик.6. Протокол6.1. След съставяне на известието и протокола за проверката компетентните органите назначават разследващ служител, който уведомява предполагаемия нарушител, Европейската комисия и представителя на държавата, под чийто флаг плава корабът, за възможността да изразят становището си или да представят доказателства в своя защита във време и на място, което последните посочат.7. Уреждане на спора7.1. Решение за започването на производство във връзка с нарушението се взема в срок от не повече на 35 дни, считано от датата, на която е назначен съответният разследващ служител. Ако сложността на производството във връзка с нарушението го налага, посоченият в предходната точка срок може да бъде удължен еднократно за период от 30 работни дни.8. Претоварване8.1. Всички кораби на Общността, които искат да осъществяват операции по претоварване на улов в пристанище на Мозамбик или в района на пристанище, уведомяват компетентния орган в Мозамбик най-малко 24 часа по-рано и изчакват разрешение от последния за започване на операцията.8.2. За целите на разглеждането на молбата за претоварване корабособствениците посочват, както следва:- пристанище, в което ще се извърши претоварването,- място, на което ще се извърши операцията, дата и час на претоварването,- име на риболовния кораб или на друг кораб, който участва в претоварването,- количество и разбивка по видове на улова, който ще бъде претоварен.8.3. Претоварването се счита за напускане на Мозамбик. Корабите предават декларациите си за улов на компетентните органи в Мозамбик и заявяват желанието си да продължат да извършват риболов или да напуснат риболовната зона на Мозамбик.8.4. Забранява се всяко претоварване, което не спазва посочената по-горе процедура, в риболовната зона на Мозамбик. Всяко лице, което нарушава тази разпоредба, подлежи на санкциите, предвидени от действащата в Мозамбик правна уредба.8.5. Капитаните на корабите на Общността, които извършват операции по разтоварване на суша или претоварване в пристанище на Мозамбик, позволяват и улесняват инспектирането на тези операции от инспекторите на Мозамбик. След като инспекцията и проверката са завършени се съставя доклад за извършената инспекция и копие от последния се предава на капитана на кораба.--------------------------------------------------20071122Допълнения1. Образец на заявление за лиценз за риболов2. Бордови дневник за улов на риба тон3. Протокол VMS (система за наблюдение на риболовните кораби)4. Координати на риболовната зона на Мозамбик--------------------------------------------------20071122ДОПЪЛНЕНИЕ 1ОБРАЗЕЦ НА ЗАЯВЛЕНИЕ ЗА ЛИЦЕНЗ ЗА РИБОЛОВ ЗА ПРОМИШЛЕН, ПОЛУПРОМИШЛЕН РИБОЛОВ И СВЪРЗАНИ С РИБОЛОВА ДЕЙНОСТИ(СЪГЛАСНО ЧЛЕН 139)Първа страница на формуляраREPÚBLICA DE MOÇAMBIQUEМИНИСТЕРСТВО НА РИБАРСТВОТОЗАЯВЛЕНИЕ ЗА ЛИЦЕНЗ ЗА РИБОЛОВДа се попълни от заявителяИме на корабособственика:Адрес:Пощенски адрес:Телефон:Факс:Име (1):No: на документа за самоличност:Издаден в:Валиден до: .../.../...Местоживеене:Кандидатства за издаване на лиценз за риболов: (2)За да извършва дейност в зоната на:Установен в пристанище:Провинция:Риболовно съоръжение:Видове, предмет на риболов:Данни за кораба (3) (4)1. Име:Флаг:Регистрационен No:2. Пристанище на регистрацияГодина на построяванеКорабостроителница/страна3. Тип корпусЦвят на лявата и дясната страна на бордаЦвят на суперструкцията4. Размери (в метри):Обща дължина:Ширина:Дълбочина на газене:Брутен тонаж:тона5. Електронни съоръжения (6):HF радио:VHF радиосонда:Сонар:Сателитен навигатор:Жиромагнитен компас:Радар:6. Позивни:7. Основно съоръжение: Модел: ...Мощност: HP8. Риболовно съоръжение: Брой лебедки:Капацитет: тонаСпускащ се трал (6)Закачен за кърмата трал (6)Брой съоръжения:+++++ TIFF


text: +++++На гърба на първа страница9. Данни за риболовното съоръжение: Дължина на основното съоръжение m10. Съхранение на рибата (6) (7):Крайни продукти:Отделение за подготвителна работа: Да/НеЗамразяване с въздух под налягане: Да/НеКапацитет (тона/ден):Температура (°C):Платформа за замразяване: Да/НеКапацитет (тона/ден):Температура (°C):В хладилна камера: Да/НеКапацитет (тона/ден):Температура (°C):Хладилен склад: Трюм 1:Капацитет (тона/ден):Температура (°C):Хладилен склад: Трюм 2:Капацитет (тона/ден):Температура (°C):Хладилен склад: Трюм 3:Капацитет (тона/ден):Температура (°C):Охлаждане: Лед: Да/НеХладилни контейнери: Да/НеКапацитет (тонове):Изолиран трюм: Да/НеКапацитет (тонове):Хладилен трюм: Да/НеКапацитет (тонове):Температура (°C):Замразена морска вода: Да/НеКапацитет (тонове):Температура (°C):Съоръжения за запазване на рибата жива: Да/НеПосочете:Питейна вода: m3Обезсоляващи съоръжения: Да/НеСанитарни съоръжения: Да/НеБрой:Спомагателни съоръжения за обработка:Грейдери: Да/НеВезни: Да/НеМашини за стриване: Да/НеСъоръжения за измиване на рибата: Да/НеСъоръжения за топлинна обработка на риба: Да/НеДруги:Дата и подпис на заявителяДа се попълни от издаващия лиценза за риболов органИздаден лиценз за риболов на .../.../... г.No на лиценза за риболов:Валиден до:Специални условия:Подпис:(1) Име на представителя на предприятието (директор, управител и др.).(2) Посочете вида риболов: промишлен, полупромишлен, свързани с риболова дейности.(3) Приложете три цветни негатива, показващи борда на кораба (маркировката трябва да се вижда).(4) Както е посочено в документа за кораба.(5) Посочете материала: стомана, дърво или стъкловлакно.(6) Отбележете подходящия отговор с Х.(7) Приложете схема на процеса на обработка на рибата.+++++ TIFF +++++--------------------------------------------------20071122ДОПЪЛНЕНИЕ 2Бордови дневник за улов на риба тонИме на кораба:Брутен тонаж по регистрация:МесецДенГодинаПристанищеСтрана по флаг:Капацитет — (M.T.):Регистрационен No:Капитан:ТРЪГНАЛ:Корабособственик:Численост на екипажа:Въже майка:Жива примамка:Сейнер за риболов с кош:Трал:Outros (Други)Адрес:Дата на докладване:ЗАВЪРНАЛ СЕ:Автор на доклада:Брой дни в морето:Брой риболовни дни:Брой хвърляния:No на риболовен рейс:ДатаЗонаТемпера- тура на водата на повърх- ността (°C)Рибо- ловно усилиеБрой използ- вани кукиУловИзползвана стръвМесецДенШирина N/SДължина E/OЧервен тонЖълтопер тунецДебел (голямоок) тонБял тонРиба мечИвичест марлинБял марлинЧерен марлинРиба ветроходЛистаоОбщо улов за деняThunnus thynnus или maccoyiThunnus albacaresThunnus obesusThunnus alalungaXiphias gladiusTetraptunus audax или albidusMakaira indicaIstiophorus albicane или platypterusKatsuwonus pelamisРазни(тегло само в кг)Сайра (Scombresox saurus)КалмарЖива примамкаДругиБр.KгБр.КгБр.КгБр.КгБр.КгБр.КгБр.КгБр.КгБр.КгБр.КгБр.КгТЕГЛО ПРИ РАЗТОВАРВАНЕ (В КГ)Забележки:1 — Използвайте една таблица на месец и един ред на ден.2 — Под ден се разбира денят, в който са хвърлени въдиците.3 — Риболовна зона се отнася до позицията на кораба. Закръглете минутите и запишете градусите на географската дължина и ширина. Уверете се, че записвате N/S и E/W.4 — Последна въдица („тегло при разтоварване“) се попълва само в края на рейса. Записва се действителното тегло в момента на разтоварване.5 — Всички докладвани тук данни остават строго поверителни.+++++ TIFF +++++--------------------------------------------------20071122ДОПЪЛНЕНИЕ 3ПРОТОКОЛ VMSотносно разпоредбите за сателитно наблюдение на корабите за риболов на Общността, опериращи в риболовната зона на Мозамбик1. Разпоредбите на настоящия протокол допълват Протокола за определяне на възможностите за риболов и финансовите средства, предвидени в Споразумението за партньорство в областта на рибарството между Европейската общност и Република Мозамбик, за периода от 1 януари 2007 г. до 31 декември 2011 г., и се прилагат в съответствие с точка 5 от глава VIII ("Мониторинг") на приложението към него.2. Всички риболовни кораби с обща дължина, надвишаваща 15 метра, които осъществяват дейност съгласно Споразумението в областта на рибарството между Европейската общност и Мозамбик, се следят от сателит, когато извършват риболов в риболовната зона на Мозамбик.За целите на сателитното наблюдение координатите (географската дължина и ширина) на риболовната зона на Мозамбик са дадени в допълнение 4.Органите на Мозамбик предават тази информация в електронен вид, изразена в десетични


text: градуси по WGS 84.3. Страните обменят информация за спецификациите за електронното предаване на данни между своите контролни центрове в съответствие с точки 5 и 7. Тези данни включват, в рамките на възможното, имена, номера на телефон, телекс и факс и електронни адреси (интернет или X.400), които могат да бъдат използвани за обща комуникация между контролните центрове.4. Позицията на корабите се определя с допустима грешка по-малко от 500 метра и доверителен интервал от 99 %.5. Когато кораб, който извършва риболов съгласно споразумението и е обект на сателитно наблюдение в съответствие със законодателството на Общността, навлезе в риболовната зона на Мозамбик, последващите доклади за позицията (идентификация на кораба, географска дължина, географска ширина, курс и скорост) се предават веднага от контролния център на държавата, под чийто флаг плава корабът, на центъра за мониторинг на рибарството на Мозамбик (ЦМР) на два часа. Тези съобщения се считат за доклади за позицията.6. Посочените в точка 5 съобщения се изпращат по електронната поща в съответствие с протокола за интернет сигурност или друг протокол за сигурност. Tе се предават в реално време във формата, определен в таблица II.7. Когато в оборудването за непрекъснато сателитно наблюдение, инсталирано на борда на риболовен кораб, се появи техническа повреда или се развали, капитанът на кораба предава своевременно посочената в точка 5 информация на контролния център на държавата по флаг и на центъра за мониторинг на рибарството на Мозамбик (ЦМР). При тези обстоятелства е необходимо на всеки девет часа да се изпраща общ доклад за позицията. Този общ доклад за позицията на кораба съдържа докладите за позицията, както са записани от капитана на кораба на всеки три часа, в съответствие с предвидените в точка 5 изисквания.Контролният център на държавата по флаг на кораба изпраща тези съобщения на центъра за мониторинг на рибарството на Мозамбик (ЦМР). Повреденото оборудване се ремонтира или сменя в срок не по-дълъг от тридесет календарни дни, след изтичането на който корабът трябва да напусне риболовната зона на Мозамбик.8. Контролните центрове на държавите, под чийто флаг плават корабите, наблюдават движенията на своите кораби във водите на Мозамбик. Ако корабите не се наблюдават в съответствие с предвидените условия, центърът за мониторинг на рибарството на Мозамбик (ЦМР) се информира незабавно, щом това бъде установено и се прилага посочената в точка 7 процедура.9. Ако центърът за мониторинг на рибарството на Мозамбик (ЦМР) установи, че държавата, под чийто флаг плава корабът, не предава посочената в точка 5 информация, незабавно се информират компетентните служби на Европейската комисия.10. Данните от мониторинга, съобщени на другата страна в съответствие с тези разпоредби, са предназначени единствено за целите на органите на Мозамбик при контрола и мониторинга на риболовния флот на Общността съгласно Споразумението в областта на рибарството между Европейската общност и Мозамбик. При никакви обстоятелства тези данни не могат да се съобщават на други страни.11. Софтуерните и хардуерните компоненти на системата за сателитно наблюдение следва да бъдат надеждни и да не позволяват въвеждането или предаването на неверни данни за позицията или да имат възможност да се контролират ръчно.Системата следва да бъде напълно автоматична и да може да функционира по всяко


text: време, независимо от климатичните и природните условия. Унищожаването, повреждането, изключването или намесата в нормалното функциониране на системата за сателитно наблюдение са забранени.Капитанът на кораба следи:- данните да не се изменят по никакъв начин,- да не се пречи по никакъв начин на антената или антените, свързана(и) към оборудването за сателитно наблюдение,- да не се прекъсва захранването на оборудването за сателитно наблюдение, и- да не се отстранява от кораба оборудването за сателитно наблюдение.12. Страните се споразумяват, при отправено искане от една от тях, да обменят информация относно използваното за сателитно наблюдение оборудване, за да се осигури пълната съвместимост на всяка част от него с изискванията на другата страна за целите на настоящите разпоредби.13. Всеки спор, възникнал във връзка с тълкуването или прилагането на тези разпоредби, е предмет на консултации между страните в рамките на предвидения в член 9 от споразумението съвместен комитет.14. Страните се съгласяват при необходимост да преразглеждат настоящите разпоредби.Предаване на съобщения VMS на МозамбикДоклад за позициятаДанни | Код | Задължителни/незадължителни | Забележки |Начало на записа | SR | З | Данни за системата — указва начало на записа |Получател | AD | З | Данни за съобщението — получател. Алфа 3 ISO код на държавата |Подател | EN | З | Данни за съобщението — подател. Алфа 3 ISO код на държавата |Държава по флаг | FS | Н | |Вид на съобщението | TM | З | Данни за съобщението — вид на съобщението "POS" |Радиопозивна | RC | З | Данни за кораба — международна радиопозивна на кораба |Вътрешен референтен No на договарящата страна | IR | Н | Уникален номер на договарящата страна (ISO-3 код на държавата по флаг на кораба, последван от No) |Външен регистрационен номер | XR | З | Данни за кораба — страничен номер на кораба |Географска ширина в десетично число | LT | З | Данни за позицията — позиция на кораба в градуси, минути и секунди N/S +/- ГГММ (WGS-84) |Географска дължина в десетично число | LG | З | Данни за позицията — позиция на кораба в градуси, минути и секунди Е/W +/- ГГММ (WGS-84) |Курс | CO | З | Курс на кораба по 360° скала |Скорост | SP | З | Скорост на кораба в десети от възела |Дата | DA | З | Данни за позицията на кораба — дата на регистриране на позицията в TUC (координирано универсално време) (ГГГГММДД) |Час | TI | З | Данни за позицията на кораба — TUC час на регистриране на позицията (ЧЧММ) |Край на записа | ER | З | Данни за системата — показва края на записа |Набор от знаци: ISO 8859.1Предаването на отделните данни е структурирано по следния начин:- две наклонени черти (//) и кодов знак маркират началото на съобщението,- една наклонена черта (/) маркира разделянето на кода от данните.Незадължителните данни трябва да бъдат вмъкнати между началото и края на записа.КООРДИНАТИ НА ЦЕНТЪРА ЗА МОНИТОРИНГ НА РИБАРСТВОТО НА МОЗАМБИКНаименование на центъра за мониторинг на рибарството (ЦМР):Тел. VMS:Факс VMS:Електронен адрес VMS:Тел. DSPG:Факс DSPG:IP адрес:Декларация за влизане/напускане:+++++ TIFF +++++--------------------------------------------------20071122ДОПЪЛНЕНИЕ 4КООРДИНАТИ


text:
 23.3.2022
 BG
 Официален вестник на Европейския съюз
 L 95/63
 СПОРАЗУМЕНИЕ
 между Европейския съюз и Република Сърбия относно участието на Република Сърбия в програмата на Съюза „Хоризонт“ — рамкова програма за научни изследвания и иновации
 Европейската комисия (наричана по-нататък „Комисията“), от името на Европейския съюз,
 от една страна,
 и
 правителството на Република Сърбия (наричано по-долу „Сърбия“),
 от друга страна,
 наричани по-нататък „страните“,
 КАТО ИМАТ ПРЕДВИД, че в Рамковото споразумение между Европейската общност и Сърбия за установяване на общите принципи за участие на Сърбия в общностните програми (1) се предвижда конкретните условия и ред, свързани с участието на Сърбия във всяка отделна програма, по-специално дължимата финансова вноска, да се определят посредством споразумение под формата на Меморандум за разбирателство (2) между Комисията и компетентните органи на Сърбия;
 КАТО ИМАТ ПРЕДВИД, че програмата на Европейския съюз „Хоризонт Европа“ — рамкова програма за научни изследвания и иновации“ (наричана по-нататък „програма „Хоризонт Европа“), бе създадена с Регламент (ЕС) 2021/695 на Европейския парламент и на Съвета (3);
 КАТО ВЗЕМАТ ПРЕДВИД усилията на Европейския съюз да ръководи действията, като обедини усилията си с тези на своите международни партньори, за справяне с глобалните предизвикателства в съответствие с плана за действие в полза на хората, планетата и благоденствието в Програмата на ООН „Да преобразим света: програма до 2030 г. за устойчиво развитие“, и като отчитат факта, че научните изследвания и иновациите са ключови фактори и основни инструменти за основан на иновации устойчив растеж, за икономическа конкурентоспособност и привлекателност;
 КАТО ПРИЗНАВАТ общите принципи, залегнали в Регламент (ЕС) 2021/695;
 КАТО ОТЧИТАТ целите на обновеното европейско научноизследователско пространство, насочени към изграждане на общо научно-технологично пространство, към създаване на единен пазар за изследвания и иновации, към насърчаване и улесняване на сътрудничеството между университетите и обмена на най-добри практики и привлекателни научноизследователски кариери, към улесняване на презграничната и междусекторната мобилност на изследователите, към насърчаване на свободното движение на научни знания и иновации и зачитането на академичната свобода и свободата на научните изследвания, към подпомагане на научното образование и комуникационните дейности и насърчаване на конкурентоспособността и привлекателността на участващите икономики, както и че асоциираните държави са ключови партньори в това начинание;
 КАТО ПОДЧЕРТАВАТ ролята на европейските партньорства за справяне с някои от най-спешните предизвикателства, пред които е изправена Европа, чрез съгласувани инициативи за научни изследвания и иновации, които допринасят значително за онези приоритети на Европейския съюз в областта на научните изследвания и иновациите, които изискват критична маса и дългосрочна визия, както и значението на участието на асоциираните държави в тези партньорства;
 КАТО ВЗЕМАТ ПРЕДВИД, че научните изследвания и иновациите изиграха важна роля в Западните Балкани за сътрудничеството и финансирането на съвместни научноизследователски и иновационни проекти, които позволяват взаимен достъп до върхови постижения, знания, иновации, мрежи и научноизследователски ресурси. Те създадоха ценни възможности за човешко развитие, увеличавайки шансовете за успех при намирането на съвместни решения на регионалните и глобалните предизвикателства;
 КАТО СЕ СТРЕМЯТ да създадат взаимноизгодни условия за откриване на работни места, за укрепване и подкрепа на екосистемите за иновация на страните чрез подпомагане на предприятията да въвеждат иновации и да се разрастват на пазарите на


text:
страните, както и чрез улесняване на възприемането и внедряването на иновации, включително на дейности за изграждане на капацитет, и на тяхната достъпност;
 КАТО ПРИЗНАВАТ, че реципрочното участие в програмите за научни изследвания и иновации следва да осигури взаимни ползи, като същевременно отчитат, че страните си запазват правото да ограничават или поставят условия за участие в своите програми за научни изследвания и иновации, в това число конкретно във връзка с действия, които са свързани с техни стратегически активи или интереси, както и с тяхната независимост или сигурност;
 КАТО ВЗЕМАТ ПРЕДВИД общите цели, ценности и силни връзки на страните в областта на научните изследвания и иновациите, установени в миналото чрез споразуменията за асоцииране по следващите рамкови програми, и като признават общото желание на страните за по-нататъшно развитие, укрепване, стимулиране и разширяване на техните отношения и сътрудничеството в тази област,
 СЕ СПОРАЗУМЯХА ЗА СЛЕДНОТО:
 Член 1
 Обхват на сътрудничеството
 1. Сърбия участва като асоциирана държава и допринася за всички части на Рамковата програма за научни изследвания и иновации „Хоризонт Европа“ (наричана по-нататък програма „Хоризонт Европа“), предвидена в член 4 от Регламент (ЕС) 2021/695 и изпълнявана чрез специфичната програма, създадена с Решение (ЕС) 2021/764 (4), в техните най-актуални версии, и чрез финансова вноска към Европейския институт за иновации и технологии.
 2. Регламент (ЕС) 2021/819 на Европейския парламент и на Съвета (5) и Решение (ЕС) 2021/820 (6), в техните най-актуални версии, се прилагат по отношение на участието на правни субекти от Сърбия в общностите на знание и иновации.
 Член 2
 Ред и условия за участие в програма „Хоризонт Европа“
 1. Сърбия участва в програма „Хоризонт Европа“ в съответствие с условията, предвидени в Рамковото споразумение между Европейската общност и Сърбия за установяване на общите принципи за участие на Сърбия в общностните програми, и при реда и условията, предвидени в настоящото споразумение, в правните актове по член 1 от настоящото споразумение, както и във всички други разпоредби, отнасящи се до изпълнението на програма „Хоризонт Европа“, в техните най-актуални версии.
 2. Освен ако е предвидено друго в реда и условията по параграф 1 от настоящия член, включително в изпълнение на член 22, параграф 5 от Регламент (ЕС) 2021/695, установените в Сърбия правни субекти може да участват в непреки действия по програма „Хоризонт Европа“ при условия, равностойни на приложимите за установените в Европейския съюз правни субекти, включително зачитането на ограничителните мерки на Европейския съюз (7).
 3. Преди да вземе решение за това дали правните субекти, установени в Сърбия, отговарят на условията за участие в действие, свързано със стратегически активи или интереси на Европейския съюз, както и с неговата независимост или сигурност, съгласно член 22, параграф 5 от Регламент (ЕС) 2021/695, Комисията може да поиска конкретна информация или гаранции, като:
 a)
 информация за това дали на установените в Европейския съюз правни субекти е бил или ще бъде предоставен реципрочен достъп до съществуващи и планирани програми или дейности на Сърбия, равностойни на съответното действие по програма „Хоризонт Европа“;
 б)
 информация за това дали Сърбия разполага с национален механизъм за скрининг на инвестициите и с гаранции, че органите на Сърбия ще докладват


text:
на Комисията и ще провеждат консултации с нея всеки път, когато при прилагането на такъв механизъм са получили информация за планирани чуждестранни инвестиции/поглъщане от страна на субект, установен или контролиран извън Сърбия, на сръбски правен субект, който е получил финансиране по програма „Хоризонт Европа“ за действия, свързани със стратегически активи и интереси на Европейския съюз, както и с неговата независимост и сигурност, при условие че Комисията предостави на Сърбия списък на съответните правни субекти, установени в Сърбия, с които е подписала споразумения за безвъзмездна помощ; и
 в)
 гаранции, че нито един от резултатите, технологиите, услугите и продуктите, разработени в рамките на съответните действия от правни субекти, установени в Сърбия, не подлежи на ограничения при износа им за държави — членки на ЕС, по време на действието и в продължение на четири години след неговото приключване. Сърбия ще споделя на годишна база актуален списък на адресатите на национални ограничения върху износа по време на действието и в продължение на четири години след неговото приключване.
 4. Установените в Сърбия правни субекти може да участват в дейности на Съвместния изследователски център (СИЦ) при ред и условия, равностойни на приложимите за установените в Европейския съюз правни субекти, освен ако са необходими ограничения, целящи да се гарантира съгласуваност с обхвата на участие вследствие на прилагането на параграфи 2 и 3 от настоящия член.
 5. Когато Европейският съюз изпълнява програмата „Хоризонт Европа“ чрез прилагане на членове 185 и 187 от Договора за функционирането на Европейския съюз, Сърбия и сръбските правни субекти могат да участват в правните структури, създадени по силата на тези разпоредби, при спазване на правните актове на Европейския съюз, които са били или ще бъдат приети за създаването на посочените правни структури.
 6. Представителите на Сърбия имат право да участват като наблюдатели в комитета, посочен в член 14 от Решение (ЕС) 2021/764, без право на глас и по точки от дневния ред, които засягат Сърбия.
 Представителите на Сърбия не присъстват по време на гласуването в посочените комитети. Резултатът от него се съобщава на Сърбия.
 Участието, посочено в настоящия параграф, е в същата форма, включително процедурите за получаване на информация и документи като приложимата за представителите на държавите — членки на Европейския съюз.
 7. Правата на Сърбия на представителство и участие в Комитета за европейското научноизследователско пространство и подгрупите в него са същите като правата на асоциираните държави.
 8. Представителите на Сърбия имат право да участват като наблюдатели в управителния съвет на JRC, без право на глас. При спазване на това условие такова участие се урежда от същите правила и процедури, които се прилагат към представителите на държавите — членки на Европейския съюз, включително правото на изказване и процедурите за получаване на информация и документация във връзка с въпрос, който засяга Сърбия.
 9. Сърбия може да участва в консорциум за европейска научноизследователска инфраструктура (ERIC) в съответствие с Регламент (ЕО) No 723/2009 на Съвета (8), в неговата най-актуална версия, и с правния акт за създаване на ERIC.
 10. Пътните и дневните разходи, извършени от представителите и експертите от Сърбия за целите на тяхното участие като наблюдатели


text:
в работата на комитета, посочен в член 14 от Решение (ЕС) 2021/764, или в други заседания, свързани с изпълнението на програма „Хоризонт Европа“, се възстановяват от Европейския съюз на същото основание и в съответствие с процедурите, приложими за представителите на държавите — членки на Европейския съюз.
 11. В рамките на съществуващите разпоредби страните полагат всички усилия да улесняват свободното движение и пребиваване на учените, които участват в дейностите, обхванати от настоящото споразумение, както и да улесняват презграничното движение на стоки и услуги, предназначени за използване в такива дейности.
 12. Сърбия предприема всички необходими мерки, съобразно случая, за да гарантира, че стоките и услугите, закупени в Сърбия или внесени в Сърбия, които са частично или изцяло финансирани съгласно споразуменията за безвъзмездна помощ и/или договорите, сключени за осъществяване на дейностите в съответствие с настоящото споразумение, са освободени от мита, вносни мита и други приложими в Сърбия фискални мерки, включително ДДС.
 Член 3
 Финансова вноска
 1. Участието на Сърбия или сръбски правни субекти в програма „Хоризонт Европа“ се обуславя от финансовия принос на Сърбия към програмата и свързаните с нея разходи за управление, изпълнение и оперативни разходи съгласно общия бюджет на Европейския съюз (наричан по-нататък „бюджет на Съюза“).
 2. Финансовата вноска е под формата на сума, състояща се от:
 a)
 оперативна вноска; и
 б)
 такса за участие.
 3. Финансовата вноска е под формата на годишно плащане, извършвано на два транша, дължимо най-късно през месец май и юли.
 4. Оперативната вноска покрива оперативните разходи и разходите за подкрепа на програмата и допълва, както по отношение на бюджетните кредити за поети задължения, така и на бюджетните кредити за плащания, сумите, записани в окончателно приетия бюджет на Съюза за програма „Хоризонт Европа“, включително всички предоставени отново бюджетни кредити, съответстващи на отменени бюджетни задължения съгласно член 15, параграф 3 от Регламент (ЕС, Евратом) 2018/1046 на Европейския парламент и на Съвета (9), в неговата най-актуална версия (наричан по-нататък „Финансов регламент“), и увеличени с външните целеви приходи, които не произтичат от финансови вноски по програма „Хоризонт Европа“ от други донори (10).
 За външните целеви приходи, разпределени за програма „Хоризонт Европа“ на основание на член 3, параграф 1 от Регламент (ЕС) 2020/2094 на Съвета за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (11), това увеличение съответства на годишните бюджетни кредити, посочени в документите, придружаващи проектобюджета по отношение на програма „Хоризонт Европа“.
 5. Първоначалната оперативна вноска се основава на алгоритъм за вноските, определен като съотношението на брутния вътрешен продукт (БВП) на Сърбия по пазарни цени към БВП на Европейския съюз по пазарни цени. БВП по пазарни цени, които ще бъдат приложени, се определят от специализираните служби на Комисията въз основа на най-актуалните налични статистически данни за изчисления на бюджета през годината, предхождаща годината, в която се дължи годишното плащане. Чрез дерогация за 2021 г. първоначалната оперативна вноска се основава на БВП за 2019 г. по пазарни цени. Корекциите на този алгоритъм за вноските са посочени в приложение I.
 6. Първоначалната оперативна вноска се изчислява, като коригираният алгоритъм за вноските се


text:
прилага спрямо първоначалните бюджетни кредити за поети задължения, записани в бюджета на Европейския съюз, окончателно приет за съответната година за финансиране на програма „Хоризонт Европа“, увеличени в съответствие с параграф 4 от настоящия член.
 7. Таксата за участие е 4 % от годишната първоначална оперативна вноска, изчислена в съответствие с параграфи 5 и 6 от настоящия член, и се въвежда поетапно, както е посочено в приложение I. Таксата за участие не подлежи на корекции със задна дата.
 8. Първоначалната оперативна вноска за година N може да бъде коригирана съответно нагоре или надолу със задна дата в течение на една или повече последващи години въз основа на поетите бюджетни задължения по бюджетните кредити за поети задължения за тази година N, увеличени в съответствие с параграф 4 от настоящия член, въз основа на изпълнението им чрез правни задължения и на тяхната отмяна. Подробни разпоредби за прилагането на настоящия член се съдържат в приложение I.
 9. Европейският съюз предоставя на Сърбия информация във връзка с нейното финансово участие, която е включена в информацията за бюджета, счетоводството, изпълнението и оценката, предоставена на органите на Европейския съюз по бюджета и по освобождаване от отговорност във връзка с изпълнението на бюджета по програмата „Хоризонт Европа“. Тази информация се предоставя при надлежно спазване на правилата на Европейския съюз и на Сърбия за поверителност и защита на данните, без да се засяга информацията, която Сърбия има право да получи съгласно приложение III.
 10. Всички вноски на Сърбия или плащания от Европейския съюз, както и изчисляването на дължимите или подлежащите на получаване суми, се извършват в евро.
 Член 4
 Механизъм за автоматична корекция
 1. Прилага се механизъм за автоматична корекция на първоначалната оперативна вноска на Сърбия за година N, коригирана в съответствие с член 3, параграф 8, и се изчислява през година N+2. Той се основава на резултатите от дейността на Сърбия и сръбските правни субекти по частите на програмата „Хоризонт Европа“, които се изпълняват чрез безвъзмездни средства, отпуснати по състезателна процедура, финансирани от бюджетни кредити за поети задължения от година N, увеличени в съответствие с член 3, параграф 4.
 Размерът на автоматичната корекция се изчислява въз основа на разликата между:
 a)
 първоначалните суми на правните задължения за безвъзмездни средства, отпуснати по състезателна процедура, за които са сключени споразумения със Сърбия или със сръбски правни субекти, финансирани от бюджетни кредити за поети задължения за година N, увеличени в съответствие с член 3, параграф 4; и
 б)
 съответната оперативна вноска за година N, платена от Сърбия, коригирана съгласно член 3, параграф 8, с изключение на разходите, различни от разходи за мерки, финансирани от бюджетни кредити за поети задължения от година N, увеличени в съответствие с член 3, параграф 4.
 2. Когато сумата, посочена в параграф 1, независимо дали тази сума е положителна или отрицателна величина, надвишава 8 % от съответната първоначална оперативна вноска, коригирана съгласно член 3, параграф 8, първоначалната оперативна вноска на Сърбия за година N се коригира. Сумата, която Сърбия дължи или която трябва да получи като допълнителна вноска или намаление на вноската на Сърбия съгласно механизма за


text:
автоматична корекция, е сумата, надвишаваща този праг от 8 %. Сумата под този праг от 8 % няма да бъде вземана предвид при изчисляване на допълнителната вноска, която е дължима или която ще бъде компенсирана.
 3. Подробни правила относно механизма за автоматична корекция се съдържат в приложение I.
 Член 5
 Реципрочност
 1. Правните субекти, установени в Европейския съюз, могат да участват в програми и действия на Сърбия, които са равностойни на програмата „Хоризонт Европа“, в съответствие със законодателството на Сърбия.
 2. В приложение II се съдържа неизчерпателен списък на равностойните програми и действия на Сърбия.
 3. Финансирането от Сърбия на правни субекти, установени в Съюза, е подчинено на законодателството на Сърбия, уреждащо функционирането на програмите и действията за научни изследвания и иновации. Когато не е осигурено финансиране, установените в Съюза правни субекти могат да участват със собствени средства.
 Член 6
 Отворена наука
 Страните взаимно популяризират и насърчават практиките на отворената наука в своите програми и действия в съответствие с правилата на програма „Хоризонт Европа“ и законодателството на Сърбия.
 Член 7
 Мониторинг, оценка и докладване
 1. Без да се засягат отговорностите на Комисията, на Европейската служба за борба с измамите (OLAF) и на Европейската сметна палата, свързани с мониторинга и оценката на програма „Хоризонт Европа“, участието на Сърбия в програмата е предмет на непрекъснат мониторинг на партньорски начала от страна на Комисията и Сърбия.
 2. Правилата относно доброто финансово управление, включително финансовия контрол, събирането на вземания и други мерки за борба с измамите във връзка с финансирането от Европейския съюз съгласно настоящото споразумение, се съдържат в приложение III.
 Член 8
 Съвместен комитет за научни изследвания и иновации ЕС—Сърбия
 1. С настоящото споразумение се създава Съвместен комитет за научни изследвания и иновации ЕС—Сърбия (наричан по-нататък „Съвместен комитет ЕС—Сърбия“). Задачите на Съвместния комитет ЕС—Сърбия включват:
 a)
 оценка, анализ и преглед на изпълнението на настоящото споразумение, по-специално:
 i)
 участието и резултатите от дейността на правните субекти от Сърбия в програма „Хоризонт Европа“;
 ii)
 нивото на (взаимна) отвореност към правните субекти, установени във всяка от страните, за участие в програми и действия на другата страна;
 iii)
 прилагането на механизма за финансова вноска и механизма за автоматична корекция в съответствие с членове 3 и 4;
 iv)
 обмен на информация и разглеждане на всички възможни въпроси във връзка с използването на резултатите, включително правата върху интелектуалната собственост;
 б)
 обсъждане, по искане на някоя от страните, на ограниченията, прилагани или планирани от страните, върху достъпа до техните съответни програми за научни изследвания и иновации, включително по-специално за действия, свързани с техните стратегически активи или интереси, както и с тяхната независимост или сигурност;
 в)
 проучване на начини за подобряване и развитие на сътрудничеството;
 г)
 съвместно обсъждане на бъдещите насоки и приоритети на политиките, свързани с изследванията и иновациите и с планирането на научни изследвания от общ интерес; и
 д)
 обмен на информация, наред с другото във връзка с ново законодателство, решения или национални програми за научни изследвания и иновации, които са от значение за прилагането на настоящото споразумение.
 2. Съвместният комитет ЕС—Сърбия, който се състои от представители на Европейския


text:
съюз и на Сърбия, приема свой процедурен правилник.
 3. Съвместният комитет ЕС—Сърбия може да реши да създаде ad hoc работни групи/консултативни органи на експертно равнище, които да го подпомагат при изпълнението на настоящото споразумение.
 4. Съвместният комитет ЕС—Сърбия заседава най-малко веднъж годишно и, когато това се налага от особени обстоятелства, по искане на някоя от страните. Европейският съюз и националният орган на Сърбия се редуват да организират заседанията и да бъдат техни домакини.
 5. Съвместният комитет ЕС—Сърбия работи непрекъснато чрез обмен на относима информация чрез всякакви средства за комуникация, по-специално във връзка с участието/резултатите от дейността на правните субекти от Сърбия. При необходимост Съвместният комитет ЕС—Сърбия може да осъществява дейността си писмено.
 Член 9
 Заключителни разпоредби
 1. Настоящото споразумение влиза в сила на датата, на която страните по него са се уведомили взаимно за приключването на вътрешните процедури, необходими за тази цел.
 2. Настоящото споразумение се прилага от 1 януари 2021 г. То остава в сила толкова време, колкото е необходимо за приключването на всички проекти, действия, дейности или части от тях, финансирани по програма „Хоризонт Европа“, всички действия, необходими за защита на финансовите интереси на Европейския съюз и всички финансови задължения, произтичащи от изпълнението на настоящото споразумение между страните.
 3. Европейският съюз и Сърбия могат временно да прилагат настоящото споразумение в съответствие със своите вътрешни процедури и законодателство. Временното прилагане започва на датата, на която страните са се уведомили взаимно за приключването на вътрешните процедури, необходими за тази цел.
 4. В случай че Сърбия уведоми Комисията, която действа от името на Европейския съюз, че няма да приключи вътрешните си процедури, необходими за влизането в сила на настоящото споразумение, настоящото споразумение престава да се прилага временно от датата, на която Комисията получи посоченото уведомление, която ще бъде датата на преустановяване за целите на настоящото споразумение.
 5. Прилагането на настоящото споразумение може да бъде спряно от Европейския съюз в случай на частично или пълно неплащане на финансовата вноска, дължима от Сърбия по силата на настоящото споразумение.
 В случай на неплащане, което може значително да застраши изпълнението и управлението на програма „Хоризонт Европа“, Комисията изпраща официално напомнително писмо. Когато в срок от 20 работни дни от официалното напомнително писмо не бъде извършено плащане, Комисията уведомява Сърбия за спирането на прилагането на настоящото споразумение чрез официално уведомително писмо, което поражда действие 15 дни след получаването му от Сърбия.
 В случай че прилагането на настоящото споразумение бъде спряно, правните субекти, установени в Сърбия, няма да отговарят на условията за участие в процедури за възлагане, които все още не са приключили към момента, от който спирането започне да поражда действие. Процедура за възлагане се счита за приключена, когато в резултат на тази процедура са поети правни задължения.
 Спирането не засяга правните задължения, поети по отношение на установени в Сърбия правни субекти, преди спирането да е започнало да поражда действие. Настоящото споразумение продължава да се прилага по отношение на такива правни задължения.
 Европейският съюз незабавно уведомява Сърбия, след като целият размер на дължимата финансова вноска бъде получен от Европейския съюз. Спирането се отменя незабавно от момента


text:
на това уведомление.
 Считано от датата на отмяна на спирането правните субекти от Сърбия отново отговарят на условията за участие в процедури за възлагане, започнали след тази дата, и в процедури за възлагане, започнали преди тази дата, за които сроковете за подаване на заявленията не са изтекли.
 6. Всяка от страните може да прекрати настоящото споразумение по всяко време с писмено уведомление, с което информира за намерението си да го прекрати. Прекратяването поражда действие три календарни месеца след датата, на която писменото уведомление стигне до своя получател. Датата, на която прекратяването поражда действие, е датата на прекратяване за целите на настоящото споразумение.
 7. Когато настоящото споразумение престане да се прилага временно в съответствие с параграф 4 от настоящия член или бъде прекратено в съответствие с параграф 6 от настоящия член, страните се договарят, че:
 a)
 проектите, действията, дейностите или частите от тях, по отношение на които са били поети правни задължения по време на временното прилагане и/или след влизането в сила на настоящото споразумение и преди настоящото споразумение да престане да се прилага или да бъде прекратено, продължават до приключването им съгласно условията, предвидени в настоящото споразумение;
 б)
 годишната финансова вноска за година N, в която настоящото споразумение престава да се прилага временно или бъде прекратено, се изплаща изцяло в съответствие с член 3. Оперативната вноска за година N се коригира в съответствие с член 3, параграф 8 и в съответствие с член 4 от настоящото споразумение. Платената такса за участие за година N не се коригира;
 в)
 след годината, през която настоящото споразумение престава да се прилага временно или бъде прекратено, първоначалните оперативни вноски, платени за годините, през които се е прилагало настоящото споразумение, се коригират в съответствие с член 3, параграф 8 и се коригират автоматично в съответствие с член 4 от настоящото споразумение. и
 Страните уреждат по взаимно съгласие всички други последици от прекратяването или от преустановяването на временното прилагане на настоящото споразумение.
 8. Настоящото споразумение може да бъде изменяно само писмено по взаимно съгласие на страните. Измененията влизат в сила при спазване на същата процедура като тази, приложима за влизането в сила на настоящото споразумение.
 9. Приложенията към настоящото споразумение съставляват неразделна част от него.
 Настоящото споразумение се съставя в два екземпляра на английски и сръбски език, като всеки текст е еднакво автентичен. При разлики в тълкуването предимство има текстът на английски език.
 Съставено в Брюксел на 6 декември и в Белград на 1 декември 2021 година.
 За Комисията, от името на Европейския съюз,
 Мария ГАБРИЕЛ
 Комисар, отговарящ за иновациите, научните изследвания, културата, образованието и младежта
 За правителството на Република Сърбия,
 Branko RUŽIĆ
 Първи заместник-министър и министър на образованието, науката и технологичното развитие
 (1) ОВ L 192, 22.7.2005 г., стр. 29.
 (2) Настоящото споразумение представлява и има същите правни последици като Меморандума за разбирателство, посочен в Рамковото споразумение между Европейската общност и Сърбия за установяване на общите принципи за участие на Сърбия в общностните програми.
 (3) Регламент (ЕС) 2021/695 на Европейския парламент и на Съвета от 28 април 2021 г. за създаване на Рамковата програма за


text:
научни изследвания и иновации „Хоризонт Европа“, за определяне на нейните правила за участие и разпространение на резултатите и за отмяна на регламенти (ЕС) No 1290/2013 и (ЕС) No 1291/2013 (ОВ L 170, 12.5.2021 г., стр. 1).
 (4) Решение (ЕС) 2021/764 на Съвета от 10 май 2021 г. за създаване на специфична програма за изпълнение на Рамковата програма за научни изследвания и иновации „Хоризонт Европа“ и за отмяна на Решение 2013/743/ЕС (ОВ L 167 I, 12.5.2021 г., стр. 1).
 (5) Регламент (ЕС) 2021/819 на Европейския парламент и на Съвета от 20 май 2021 г. относно Европейския институт за иновации и технологии (преработен текст) (ОВ L 189, 28.5.2021 г., стр. 61).
 (6) Решение (ЕС) 2021/820 на Европейския парламент и на Съвета от 20 май 2021 година относно Стратегическата иновационна програма на Европейския институт за иновации и технологии (EIT) за периода 2021—2027 г.: стимулиране на таланта и капацитета на Европа за иновации и за отмяна на Решение No 1312/2013/ЕС (ОВ L 189, 28.5.2021 г., стр. 91).
 (7) Ограничителните мерки на ЕС се приемат на основание на член 29 от Договора за Европейския съюз или член 215 от Договора за функционирането на Европейския съюз.
 (8) Регламент (ЕО) No 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (OB L 206, 8.8.2009 г., стр. 1).
 (9) Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) No 1296/2013, (ЕС) No 1301/2013, (ЕС) No 1303/2013, (ЕС) No 1304/2013, (ЕС) No 1309/2013, (ЕС) No 1316/2013, (ЕС) No 223/2014 и (ЕС) No 283/2014 и на Решение No 541/2014/ЕС и за отмяна на Регламент (ЕС, Евратом) No 966/2012 (ОВ L 193, 30.7.2018 г., стр. 1).
 (10) Това включва по-специално средствата от Инструмента на Европейския съюз за възстановяване, създаден с Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (ОВ L 433 I, 22.12.2020 г., стр. 23.).
 (11) ОВ L 433 I, 22.12.2020 г., стр. 23.
 ПРИЛОЖЕНИЕ I
 Правила относно финансовата вноска на Сърбия по програма „Хоризонт Европа“ (2021—2027 г.)
 I. Изчисляване на финансовата вноска на Сърбия
 1.
 Финансовата вноска на Сърбия по програма „Хоризонт Европа“ се определя на годишна база пропорционално на сумата, налична през дадената година в бюджета на Съюза за бюджетни кредити за поети задължения, необходими за управлението, изпълнението и функционирането на програма „Хоризонт Европа“, увеличени в съответствие с член 3, параграф 4 от настоящото споразумение.
 2.
 Таксата за участие, предвидена в член 3, параграф 7 от настоящото споразумение, се внася поетапно, както следва:
 —
 2021 г.: 0,5 %;
 —
 2022 г.: 1 %;
 —
 2023 г.: 1,5 %;
 —
 2024 г.: 2 %;
 —
 2025 г.: 2,5 %;
 —
 2026 г.: 3 %;
 —
 2027 г.: 4 %.
 3.
 В съответствие с член 3, параграф 5 от настоящото споразумение първоначалната оперативна вноска, която трябва да бъде


text:
платена от Сърбия за участието ѝ в програма „Хоризонт Европа“, ще бъде изчислена за съответните финансови години чрез прилагане на корекция на алгоритъма за вноските.
 Корекцията на алгоритъма за вноските е:
 Коригиран алгоритъм за вноските = Алгоритъм за вноските × Коефициент
 Коефициентът, използван за горното изчисление за коригиране на алгоритъма за вноските, е 0,45.
 4.
 В съответствие с член 3, параграф 8 от настоящото споразумение първата корекция, свързана с изпълнението на бюджета за година N, се извършва през година N+1, когато първоначалната оперативна вноска за година N се коригира нагоре или надолу с разликата между:
 a)
 коригираната вноска, изчислена чрез прилагане на алгоритъма за вноските, коригиран за година N към сумата от:
 i.
 размера на поетите бюджетни задължения въз основа на бюджетни кредити за поети задължения, разрешени за година N в рамките на гласувания бюджет на Европейския съюз, и на предоставени отново бюджетни кредити, съответстващи на отменени бюджетни задължения; и
 ii.
 всички бюджетни кредити за поети задължения, основани на външни целеви приходи, които не са резултат от финансови вноски по програма „Хоризонт Европа“ от други донори и които са били налични в края на година N (1). За външните целеви приходи, разпределени по програма „Хоризонт Европа“ съгласно член 3, параграф 1 от Регламент (ЕС) 2020/2094 на Съвета за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (2), годишните индикативни суми в програмирането на МФР се използват за целите на изчисляване на коригираната вноска.
 б)
 и първоначалната оперативна вноска от година N.
 Считано от година N+2 и през всяка следваща година, докато всички бюджетни задължения, финансирани от бюджетни кредити за поети задължения от година N, увеличени в съответствие с член 3, параграф 4 от настоящото споразумение, бъдат изплатени или отменени, и най-късно 3 години след края на програма „Хоризонт Европа“, Съюзът изчислява корекция на оперативната вноска за година N, като намалява оперативната вноска на Сърбия със сумата, получена чрез прилагане на коригирания алгоритъм за вноските за година N към отменените всяка година бюджетни задължения по поети задължения от година N, финансирани от бюджета на Съюза или от предоставени отново бюджетни кредити за отменени бюджетни задължения.
 Ако бъдат отменени сумите, произтичащи от външни целеви приходи за година N (за да се включат бюджетните кредити за поети задължения и — за сумите съгласно Регламент (ЕС) 2020/2094 на Съвета — годишните индикативни суми в програмирането на МФР), които не произтичат от финансови вноски по програма „Хоризонт Европа“ от други донори, оперативната вноска на Сърбия се намалява със сумата, получена чрез прилагане на алгоритъма за вноските, коригиран за година N, към отменената сума.
 II. Автоматична корекция на оперативната вноска на Сърбия
 1.
 За изчисляването на автоматичната корекция, посочена в член 4 от настоящото споразумение, се прилагат следните условия:
 a)
 „безвъзмездни средства, отпуснати по състезателна процедура“ означава безвъзмездни средства, отпуснати чрез конкурси, при които крайните бенефициери могат да бъдат идентифицирани към момента на изчисляване на автоматичната корекция. Изключва се финансова подкрепа за трети страни по смисъла на член 204 от Финансовия регламент;
 б)
 когато е подписано


text:
правно задължение с консорциум, сумите, използвани за установяване на първоначалните суми на правното задължение, са кумулативните суми, разпределени на бенефициери — сръбски правни субекти, в съответствие с индикативната разбивка на бюджета по споразумението за отпускане на безвъзмездни средства;
 в)
 всички суми на правни задължения, съответстващи на безвъзмездни средства, отпуснати по състезателна процедура, се установяват с помощта на електронната система на Европейската комисия eCorda и се извличат втората сряда от месец февруари на година N+2;
 г)
 „разходи, различни от разходи за мерки“ означава разходи по програмата, различни от безвъзмездни средства, отпуснати по състезателна процедура, включително разходи за подкрепа, специфична за програмата администрация, други действия (3);
 д)
 сумите, разпределени на международни организации като правни субекти — крайни бенефициери (4), се смятат за разходи, различни от разходи за мерки.
 2.
 Механизмът се прилага, както следва:
 a)
 автоматичните корекции за година N във връзка с изпълнението на бюджетни кредити за поети задължения за година N, увеличени в съответствие с член 3, параграф 4 от настоящото споразумение, се прилагат през година N+2 въз основа на данните за година N и година N+1 от e-Corda, посочени в точка II, параграф 1, буква в) от настоящото приложение, след като всички корекции в съответствие с член 3, параграф 8 от настоящото споразумение са били приложени към вноската на Сърбия по програма „Хоризонт Европа“. Разглежданата сума ще бъде сумата на отпуснатите по състезателна процедура безвъзмездни средства, за които са налични данни, към момента на изчисляване на корекцията.
 б)
 считано от година N+2 до 2029 г. сумата на автоматичната корекция се изчислява за година N, като се взема разликата между:
 i.
 общия размер на безвъзмездните средства, отпуснати по състезателна процедура, разпределени на Сърбия или сръбски правни субекти като поети задължения по бюджетните кредити за година N; и
 ii.
 сумата на коригираната оперативна вноска за Сърбия за година N, умножена по съотношението между:
 A.
 сумата на безвъзмездните средства, отпуснати по състезателна процедура, за бюджетните кредити за поети задължения за година N, увеличени в съответствие с член 3, параграф 4 от настоящото споразумение; и
 Б.
 общата сума на всички разрешени бюджетни кредити за поети задължения за година N, включително разходите, различни от разходи за мерки.
 III. Плащане на финансовата вноска на Сърбия, плащане на направените корекции върху оперативната вноска на Сърбия и плащане на автоматичната корекция, приложима за оперативната вноска на Сърбия
 1.
 Комисията съобщава на Сърбия възможно най-скоро и най-късно при отправяне на първата покана за внасяне на средства за финансовата година следната информация:
 а)
 сумите на бюджетните кредити за поети задължения в бюджета на Съюза, окончателно приети за въпросната година за бюджетните редове, покриващи участието на Сърбия в програма „Хоризонт Европа“, увеличени, ако е приложимо, в съответствие с член 3, параграф 4 от настоящото споразумение;
 б)
 сумата на таксата за участие, посочена по член 3, параграф 7 от настоящото споразумение;
 в)
 от година N+1 на изпълнението на програма „Хоризонт Европа“ — изпълнението на бюджетните кредити за поети задължения, съответстващи на бюджетна година N, увеличени в съответствие с член 3, параграф 4 от настоящото споразумение и нивото на отменени бюджетни задължения;


text:
г)
 за частта от програма „Хоризонт Европа“, за която такава информация е необходима за изчисляване на автоматичната корекция — нивото на поетите задължения в полза на сръбските правни субекти, с разбивка според съответната година на бюджетните кредити, и съответното общо ниво на поети задължения.
 Въз основа на своя проектобюджет Комисията предоставя прогнозна информация за следващата година по букви а) и б) възможно най-скоро и най-късно до 1 септември на финансовата година.
 2.
 Най-късно през април и през юни на всяка финансова година Комисията отправя към Сърбия покана за внасяне на средства, съответстващи на нейната вноска съгласно настоящото споразумение.
 Във всяка покана за внасяне на средства се предвижда плащането на шест дванадесети от вноската на Сърбия да се извърши не по-късно от 30 дни след отправянето на поканата.
 За първата година от изпълнението на настоящото споразумение Комисията отправя еднократна покана за внасяне на средства в срок от 60 дни от датата, на която настоящото споразумение започва да поражда правно действие.
 3.
 Всяка година, считано от 2023 г., поканите за внасяне на средства отразява също и размера на автоматичната корекция, приложима за платената за година N-2 оперативна вноска.
 Поканата за внасяне на средства, отправена най-късно през април, може също така да включва и корекции на финансовата вноска, платена от Сърбия за изпълнението, управлението и функционирането на предишни рамкови програми за научни изследвания и иновации, в които Сърбия е участвала.
 За всяка от финансовите години 2028, 2029 и 2030 сумата, произтичаща от приложената автоматична корекция към оперативните вноски, платени през 2026 г. и 2027 г. от Сърбия, или от корекциите, направени в съответствие с член 3, параграф 8 от настоящото споразумение, ще бъде дължима на Сърбия или от Сърбия.
 4.
 Сърбия заплаща финансовата си вноска съгласно настоящото споразумение в съответствие с точка III от настоящото приложение. При липса на плащане от страна на Сърбия до падежа Комисията изпраща официално напомнително писмо.
 Всяко закъсняло плащане на финансовата вноска води до плащане на лихва за забава, дължима от Сърбия върху неплатената сума от датата на падежа.
 Лихвеният процент за дължимите суми, неплатени до датата на падежа, е процентът, прилаган от Европейската централна банка за нейните основни операции по рефинансиране, публикуван в серия C на Официален вестник на Европейския съюз, в сила на първия календарен ден от месеца, в който се пада падежът, завишен с един и половина процентни пункта.
 (1) Това включва по-специално средствата от Инструмента на Европейския съюз за възстановяване, създаден с Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата, свързана с COVID-19 (ОВ L 433 I, 22.12.2020 г., стр. 23.).
 (2) ОВ L 433 I, 22.12.2020 г., стр. 23.
 (3) Други действия включват по-специално обществените поръчки, наградите, финансовите инструменти, преките действия на Съвместния изследователски център, абонаменти (ОИСР, Eureka, IPEEC, IEA, ...), експерти (оценители, мониторинг на проекти) и др.
 (4) Разходите за международните организации се смятат за разходи, различни от разходи за мерки, само ако международните организации са крайни бенефициери. Тази разпоредба не се прилага, когато


text:
международната организация е координатор на проект (който разпределя средства към други координатори).
 ПРИЛОЖЕНИЕ II
 Неизчерпателен списък на равностойните програми и действия на Сърбия
 Програмите и действията на Сърбия, съдържащи се в следния неизчерпателен списък, се разглеждат като равностойни на програма „Хоризонт Европа“:
 програми и действия в областта на научните изследвания, развитието и иновациите, публикувани от:
 —
 Министерство на образованието, науката и технологичното развитие;
 —
 Сръбския иновационен фонд;
 —
 Фонда „Научни изследвания“ на Република Сърбия;
 —
 Министерство на икономиката;
 —
 Министерство на управлението на земеделието, горското и водното стопанство;
 —
 Министерство по опазване на околната среда.
 ПРИЛОЖЕНИЕ III
 Добро финансово управление
 Защита на финансовите интереси и събиране на вземания
 Член 1
 Прегледи и одити
 1. В съответствие с приложимите актове на една или повече институции или органи на Съюза и както е предвидено в съответните споразумения и/или договори, Европейският съюз има право да извършва технически, научни, финансови или други видове прегледи и одити на помещенията на всяко физическо лице, пребиваващо в Сърбия, или правен субект, установен в Сърбия, които получават финансиране от Европейския съюз, както и на всяка пребиваваща или установена в Сърбия трета страна, която участва в изпълнението на финансиране от Съюза. Такива прегледи и одити може да се извършват от представители на институциите и органите на Европейския съюз, по-специално на Европейската комисия и Европейската сметна палата, или от други лица, упълномощени от Европейската комисия.
 2. Представителите на институциите и органите на Европейския съюз, по-специално на Европейската комисия и Европейската сметна палата, и другите лица, упълномощени от Европейската комисия, трябва да имат подходящ достъп до обектите, материалите и документите (както на електронен, така и на хартиен носител) и до цялата информация, необходима за извършването на такива одити, включително правото да получат хартиено/електронно копие и извлечения от всеки документ или съдържанието на всеки носител на данни, притежавани от одитираното физическо или юридическо лице или от одитираната трета страна.
 3. Сърбия не възпрепятства представителите и другите лица, посочени в параграф 2, да влизат в Сърбия, нито създава особени пречки пред правото им на достъп до помещенията във връзка с изпълнението на техните задължения по настоящия член.
 4. Прегледите и одитите може да се извършват и след спиране на прилагането на настоящото споразумение съгласно член 9, параграф 5, след преустановяване на временното прилагане или след прекратяването на споразумението, при условията, предвидени в приложимите актове на една или повече институции или органи на Европейския съюз, и както е предвидено в съответните споразумения и/или договори във връзка с всяко правно задължение за изпълнение на бюджета на Европейския съюз, поето от Европейския съюз преди датата, на която поражда действие спирането на прилагането на настоящото споразумение съгласно член 9, параграф 5, преустановяването на временното прилагане или прекратяването на настоящото споразумение.
 Член 2
 Борба с нередности, измами и други престъпления, които засягат финансовите интереси на Съюза
 1. Европейската комисия и Европейската служба за борба с измамите (OLAF) са упълномощени да извършват административни разследвания, включително проверки и инспекции на място, на територията на Сърбия. Тези разследвания се извършват в съответствие с реда и условията, предвидени в приложимите актове на


text:
една или повече институции на Съюза.
 2. Компетентните сръбски органи информират Европейската комисия или OLAF в разумен срок за всеки станал им известен факт или подозрение във връзка с нередност, измама или друга незаконна дейност, засягаща финансовите интереси на Съюза.
 3. Проверки и инспекции на място може да се извършват в помещенията на всяко физическо лице, пребиваващо в Сърбия, или на всеки правен субект, установен в Сърбия, които получават финансиране от Съюза, както и в помещенията на всяка пребиваваща или установена в Сърбия трета страна, която участва в изпълнението на финансиране от Съюза.
 4. Проверките и инспекциите на място се подготвят и извършват от Европейската комисия или OLAF в тясно сътрудничество с компетентния сръбски орган, определен от правителството на Сърбия. Определеният орган бива уведомяван предварително и в разумен срок за предмета, целта и правното основание на проверките и инспекциите, за да може да окаже съдействие. За тази цел в проверките и инспекциите на място може да участват длъжностни лица на компетентните органи на Сърбия.
 5. По искане на сръбските органи проверките и инспекциите на място може да се извършват съвместно с Европейската комисия или OLAF.
 6. Служителите на Комисията и служителите на OLAF имат достъп до цялата информация и документация, включително до компютърните данни, относно съответните операции, които са необходими за правилното провеждане на проверките и инспекциите на място. Те могат по-специално да копират относимите документи.
 7. Когато физическото лице, правният субект или друга трета страна се противопоставят на дадена проверка или инспекция на място, сръбските органи, като действат в съответствие с националните правила и разпоредби, оказват съдействие на Европейската комисия или OLAF, за да им осигурят възможност да изпълнят задължението си за извършване на проверка или инспекция на място. Това съдействие включва вземането на подходящи предохранителни мерки съгласно националното законодателство, по-специално с цел защита на доказателствата.
 8. Европейската комисия или OLAF информират сръбските органи за резултатите от тези проверки и инспекции. По-конкретно, Европейската комисия или OLAF докладват във възможно най-кратък срок на сръбските компетентни органи всеки станал им известен в хода на проверката или инспекцията на място факт или съмнение във връзка с нередност.
 9. Без да се засяга прилагането на сръбското наказателно право, Европейската комисия може да налага административни мерки и санкции на юридически или физически лица от Сърбия, които участват в изпълнението на програма или дейност в съответствие със законодателството на Европейския съюз.
 10. За целите на правилното прилагане на настоящия член Европейската комисия или OLAF и сръбските компетентни органи редовно обменят информация и, по искане на някоя от страните по настоящото споразумение, провеждат консултации помежду си.
 11. За да се улеснят ефективното сътрудничество и обменът на информация с OLAF, определеното звено за контакт ще бъде Координационната служба за борба с измамите (AFCOS) на Сърбия.
 12. Обменът на информация между Европейската комисия или OLAF и сръбските компетентни органи се извършва при надлежно спазване на изискванията за поверителност. Личните данни, включени в обмена на информация, са защитени в съответствие с приложимите правила.
 13. Сръбските компетентни органи си сътрудничат с Европейската прокуратура, за да ѝ позволят да изпълни задължението


text:
си да разследва и преследва по наказателен ред в съответствие с приложимото законодателство извършителите на престъпления и съучастниците в престъпления, засягащи финансовите интереси на Европейския съюз.
 Член 3
 Събиране на вземания и принудително изпълнение
 1. Приетите от Европейската комисия решения за налагане на парично задължение на юридически или физически лица, различни от държави, във връзка с вземания, произтичащи от програма „Хоризонт Европа“, подлежат на изпълнение в Сърбия. Редът на принудителното им изпълнение се прилага към решението без други формалности, освен проверка на автентичността на решението от националния орган, определен за тази цел от правителството на Сърбия. Правителството на Сърбия съобщава на Комисията и Съда на Европейския съюз кой е определеният национален орган. В съответствие с член 4 Европейската комисия има право пряко да уведомява за такива подлежащи на изпълнение решения физическите лица, пребиваващи в Сърбия, и правните субекти, установени в Сърбия. Принудителното изпълнение се извършва в съответствие с правото и процедурните правила на Сърбия.
 2. Съдебните решения и определенията на Съда на Европейския съюз, постановени по силата на арбитражна клауза, съдържаща се в договор или споразумение във връзка с програми, дейности, действия или проекти на Съюза, подлежат на изпълнение в Сърбия по същия начин, както решенията на Европейската комисия, посочени в параграф 1.
 3. Съдът на Европейския съюз е компетентен да се произнася по законосъобразността на решението на Комисията, посочено в параграф 1, и да спира неговото принудително изпълнение. Независимо от това съдилищата на Сърбия са компетентни да се произнасят по жалби за нередности при изпълнението.
 Член 4
 Комуникация и обмен на информация
 Институциите и органите на Европейския съюз, участващи в изпълнението на програма „Хоризонт Европа“ или в контрола над тази програма, имат право да комуникират пряко, включително чрез системи за електронен обмен, с всяко физическо лице, пребиваващо в Сърбия, или правен субект, установен в Сърбия, които получават средства от Съюза, както и с всяка пребиваваща или установена в Сърбия трета страна, която участва в изпълнението на финансиране от Съюза. Тези физически лица, правни субекти и страни може да предават пряко на институциите и органите на Европейския съюз цялата относима информация и документация, която се изисква от тях въз основа на законодателството на Европейския съюз, приложимо по отношение на програмата на Съюза, и въз основа на договорите или споразуменията, сключени за изпълнението на тази програма.